Bent Bøgsted (DF), 2013-06-12:
Tak, formand.
Den her kontanthjælpsreform er noget, der har været talt om i lang tid, nemlig at der skulle ske ændringer på kontanthjælpsområdet, og det er så lykkedes at få en bred enighed om et nyt kontanthjælpssystem.
Nu er der blevet sagt en hel del, så jeg vil lægge vægt på noget af det, som vi i Dansk Folkeparti har arbejdet for at ændre, og det er, at der skal ske en kraftig indsats for de unge.
Vi skal simpelt hen have stoppet fødekæden til kontanthjælpssystemet.
Det betyder, at vi så vidt muligt skal have alle unge under 25 gennem uddannelsessystemet på en eller anden måde.
De skal ikke bare have lov til at gå ledige.
Vi skal også se mere på, hvad det egentlig er, den enkelte er mest tjent med.
Det er ikke sikkert, at vejlederne ude på skolerne skal sørge for, at der er så mange som muligt, der kommer på gymnasiet.
Jeg tror, de skal have noget mere fokus på, hvad det er, den enkelte selv ønsker, og hvad mulighederne for den enkelte er: Er det en erhvervsuddannelse, eller er det en videregående uddannelse?
Det skal der mere fokus på, så vi får de unge igennem systemet.
Den rigtig gode indsats er jo, at vi hjælper de unge til at få en uddannelse og de kan komme i job med den uddannelse.
Så vil der jo blive færre og færre kontanthjælpsmodtagere på mellem 25 og 30 år, i hvert fald, og det vil jo være den ultimative succes.
Jeg tror så ikke helt på, at det lykkes på den måde, men vi kan i hvert fald gøre en kraftig indsats for at forbedre forholdene og sikre, at de unge kommer igennem.
Det hænger også lidt sammen med, at det nu er blevet varslet, at man skal kigge på erhvervsuddannelserne.
I den forbindelse skal man også være opmærksom på, hvad der er sket i forbindelse med de aftaler om kontanthjælpsreformen, så i hvert fald undervisningsministeren ikke glemmer, at vi har lavet en kontanthjælpsreform, der går på, at flere unge skal i arbejde.
Så der håber jeg da at undervisningsministeren måske tager kontakt til arbejdsmarkedsordførerne, så vi får lidt indflydelse på, hvad de laver i Ministeriet for Børn og Undervisning.
Et andet punkt, som vi i Dansk Folkeparti lagde vægt på at ændre fra starten af, var jo det ønske, der var, om, at alle skulle have forsørgerpligt – også de helt unge.
Der fik vi igennem, at unge under 25 er fritaget for forsørgerpligten, og det skyldes jo, at de unge ikke er klar til at danne par for livet, så der kan man ikke forlange, at bare fordi de er flyttet sammen, skal de forsørge hinanden.
Det er ikke ret og rimeligt, for det er den periode, hvor man afprøver en hel del, og det skal der også være plads til.
Desuden har vi sikret, at unge, der har taget en uddannelse, ikke ryger helt ned på uddannelseshjælp, men at de får den hidtidige ungesats, så de får lidt mere. Noget af det, som det er vigtigt at vi skal kigge på i den forbindelse, er den indsats, der bliver gjort af jobcentrene, for de ledige, kontanthjælpsmodtagerne.
Der har været for meget passivitet i jobcentrene, og der skal jobcentrene altså være mere opsøgende.
De skal have mere kontakt til virksomhederne, de skal have mere kontakt til kontanthjælpsmodtagerne, med hensyn til hvilke muligheder der er i uddannelsessystemet.
Jeg ved ikke lige, hvornår den kommer, men det er allerede til efteråret, der kommer noget.
Der skal vi i den forbindelse være opmærksom på, hvad vi har aftalt her, og så sikre, at den rigtige indsats vil blive gjort, for det kan ikke hjælpe, at de ude i jobcentrene bare sidder på deres kontor uden at have kontakt til arbejdsgiverne, når de skal finde ud af, hvad de enkelte vil.
I den forbindelse er det selvfølgelig også vigtigt, at den her sikring af praktikpladser til de unge, når de så skal have en uddannelse, så også er til stede.
Et andet punkt, som er meget vigtigt, og som betyder utrolig meget for kommunerne, er det refusionssystem, som det også er aftalt skal ændres i forbindelse med kontanthjælpsreformen.
Der håber jeg at ministeren lige hører efter, for det er altså sådan, at yderkommunerne, de små kommuner, bliver klemt.
Vi kan se, at København i forvejen render med ret så meget, og så er det de små yderkommuner, der kommer til at betale, og så kommer de i klemme.
Så det er vigtigt der at se på, hvordan den fordelingsnøgle i refusionssystemet kommer til at fungere.
Lige hvordan det kommer til at være, kan jeg ikke sige på nuværende tidspunkt, da jeg ikke lige kender ministerens tanker, men vi skal i hvert fald have det sådan, at kommunerne kan se, at det kan betale sig at gøre en indsats for de unge og få dem videre i systemet.
Et andet punkt, der betyder utrolig meget for folk,
er det her med, om det kan betale sig at tage et job, når man er på kontanthjælp, fordi der er forsørgerpligt for samlevende.
Det havde vi da ønsket at man kunne have set på.
Nu er det sådan, at hvis man er gift, får man den andens personfradrag, hvis den anden ikke har en indtægt.
Det gør man ikke her, og det er så et minus, som jeg mener vi skal prøve at arbejde videre med, så vi kan sikre, at når der er tale om samlevende, får den ene i hvert fald den andens personfradrag.
Som det ser ud nu, kan jeg selvfølgelig kun opfordre til, at man bliver gift, for det er en fordel at blive gift nu med det system her, for så får man den andens fradrag.
Så det kan være, det medfører, at der er flere, der vælger at blive gift.
Det skal jeg selvfølgelig ikke kunne sige noget om, og det er heller ikke mit ansvar; jeg skal ikke sige, om folk skal giftes, men økonomisk vil det med det nye system her være en fordel.
Dansk Folkeparti synes, der er så mange gode tiltag i forbindelse med kontanthjælpsreformen, at vi er gået med i det.
Der er ingen roser uden torne, som det bliver sagt, og det må vi også erkende her.
Men med den rigtige indsats er vi overbevist om at vi kan få hjulpet mange videre i systemet, så de ikke havner på kontanthjælp for tid og evighed.
Det er en midlertidig ydelse.
Det er ikke meningen, at man skal kunne gå på kontanthjælp for tid og evighed.
Hvis man gør det, er det, fordi det er den forkerte indsats, der bliver gjort her.
Men alt i alt støtter Dansk Folkeparti selvfølgelig den aftale, vi er gået ind i.